recursal/SuperWikiNEXT-32B huggingface dataset:
**מפרץ דלאוור** (באנגלית: **Delaware Bay**) הוא מפרץ הממוקם בשפך נהר דלאוור בין המדינות דלאוור וניו ג'רזי שבארצות הברית. שטחו של המפרץ 2,032 קמ"ר. 

המפרץ מהווה את הגבול המערבי של מדינת ניו ג'רזי, והגבול המזרחי של מדינת דלאוור. בשפך המפרץ אל האוקיינוס האטלנטי מצויים כף הנלופן וכף מיי המהווים את גבולות המפרץ. 

במפרץ נמלים רבים וחשובים המנוהלים על ידי רשות נהר ומפרץ דלאוור.

חופי המפרץ הם ברובם ביצות מלח ומישורים המכוסים בוץ. מישורים אלה מהווים אתר קינון למיני עופות ים רבים ולכן חופי המפרץ מוכרזים כשמורת טבע. 

אל המפרץ נשפכים (מצפון לדרום) בשטח מדינת דלאוור: נהר כריסטינה, נהר אפוקוינימינק, נהר ליפסיק, נהר סמירנה, נהר סנט ג'ונס, ונהר מרדרקיל. אל המפרץ נשפכים (מצפון לדרום) בשטח מדינת ניו ג'רזי הנהרות: סיילם, קוהאנסי ומוריס.

היסטוריה
--------

המתיישבים האירופאים הראשונים הגיעו לאזור המפרץ והתיישבו לחופיו במהלך המאה ה-17. קודם להתיישבות זו היה אזור המפרץ מיושב על ידי שבט הלנאפי האינדיאני אשר קרא למפרץ - "פוטאקסט". האירופאי הראשון אשר "גילה" את המפרץ היה הנרי הדסון בשנת 1609, והיה זה תומאס וסט, ברון דה לה וואר אשר נתן למפרץ את שמו בשנת 1610. 

במהלך המאה ה-17 טענה הולנד לשליטה במפרץ כחלק ממושבת הולנד החדשה. במקביל התיישבו לחופי המפרץ מתיישבים משוודיה במסגרת מושבת שוודיה החדשה - התיישבות שהביא לעוינות ואלימות בינם לבין ההולנדים.

זמן קצר לאחר מכן השתלטה ממלכת בריטניה הגדולה על המפרץ, והאדמה הוענקה לויליאם פן אשר הקים באזור מושבות. במהרה הפכה העיר פילדלפיה במעלה נהר דלאוור לעיר הגדולה ביותר באמריקה הצפונית.

החשיבות האסטרטגית של המפרץ, הייתה ברורה למרקיז דה לה פאייט במהלך המהפכה האמריקאית ולכן הוא הציע להקים לחופיו מצודות שיגנו על פילדלפיה. המצודות שהוקמו: פורט דלאוור וניו קאסל שימשו במהלך המהפכה האמריקאית, ואף הייתה להם חשיבות אסטרטגית במהלך מלחמת האזרחים האמריקאית עת שימשו כבתי כלא ומחנות צבא עבור צבא האיחוד.

בשנת 1885 הוחלט על חפירה של תעלה בעומק 7 מטרים וברוחב 180 מטרים במימי המפרץ, במטרה להקל על גישת אוניות לנמלים. חוק משנת 1899 איפשר העמקת התעלה לעומק של 9 מטרים.

ב-1992 הוכר "אסטואר מפרץ דלאוור" (Delaware Bay Estuary) כ"אתר ראמסאר" בהתאם לאמנת ראמסאר. 

כיום מהווה המפרץ אחד מנתיבי התנועה הימית העמוסים ביותר בארצות הברית (שני לנהר המיסיסיפי).

קישורים חיצוניים
----------------

ויקישיתוף מדיה וקבצים בנושא **מפרץ דלאוור** בוויקישיתוף
* תיאור אגני הנהרות באזור דלאוור
* מפרץ דלאוור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545592905171
* GND: 4464124-2
* LCCN: sh85036545
* NARA: 10038236
* VIAF: 247819764
* WorldCat (עם VIAF): 247819764

 |
בודהה טיאן טאן
פסלי נותני המנחה המקיפים את בודהה טיאן טאן
מבט על הפסל ממרפסת התצפית המקיפה אותו
גרם המדרגות העולה לעבר הפסל
**בודהה טיאן טאן** (באנגלית: **Tian Tan Buddha**; בסינית: 天壇大佛, פין-יין: Tiāntán Dàfó) הוא פסל בודהה עשוי ברונזה הממוקם בנגונג פינג, באי לנטאו שבהונג קונג. הקמת הפסל הושלמה בשנת 1993. הפסל הוצב בסמוך למנזר פו לין, והוא מהווה אתר תיירות. מהקמתו ועד שנת 2007 נחשב הפסל לפסל הבודהה היושב הגדול בעולם העשוי מברונזה. גובהו 34 מ' ומשקלו 250 טון.

תיאור הפסל
----------

הפסל נקרא בשם "טיאן טאן" בשל דמיון הגבעה עליה הוא ניצב ל"טיאן טאן" - מקדש השמיים שבבייג'ינג. הפסל ניצב במרכז כס בצורת פרח לוטוס - פרח מקודש בבודהיזם, בראש מבנה בן שלושה מפלסים. סביב הפסל שישה פסלים קטנים יותר, עשויים אף הם ברונזה, המכונים "שש נושאות המנחה". הדמויות המפוסלות מגישות לפסל הבודהה מנחה של פרחים, קטורת, מנורה, שמן, פירות ומוזיקה - המסמלים צדקה, מוסר, סובלנות, אמונה דתית, מדיטציה וחוכמה.

גובה פסל הבודהה 34 מטרים, ומשקלו 250 טונות.

268 מדרגות מובילות את המבקרים אל מרפסת התצפית שלרגלי הפסל.

הפסל יושב בתנוחת לוטוס, שידו הימנית מורמת וידו השמאלית מונחת בחיקו. הפסל יוצא דופן בכך שפניו מופנות צפונה ולא דרומה. על חזהו של הפסל סווסטיקה.

במבנה המוזאון בבסיס הפסל מוצג שריד המשויך לגאוטמה בודהה.

היסטוריה
--------

עבודות בניית הפסל החלו בשנת 1990 והסתיימו ב-29 בדצמבר 1993. הפסל בנוי מ-202 חלקי ברונזה. שלד פלדה תומך בפסל ועליו מורכבים חלקי הברונזה.

ב-18 באוקטובר 1999 הנפיקה רשות הדואר של הונג קונג בול המתאר את הפסל.

תחבורה
------

אל הפסל ניתן להגיע באמצעות קו אוטובוסים או באמצעות רכבל נגונג פינג 360 המקשר את הכפר נגונג פינג עם טונג צ'ונג.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בודהה טיאן טאן** |

* 

* אתר האינטרנט הרשמי של בודהה טיאן טאן
* תיאור בודהה טיאן טאן
המונח "מפרץ סידני" מפנה לכאן. אם הכוונה למשמעות אחרת, ראו מפרצון סידני.

בית האופרה של סידני וגשר נמל סידני במפרץ ג'קסון
**מפרץ ג'קסון** הוא מפרץ באוסטרליה, המכיל את **מפרץ סידני**. הוא ידוע בשל יופיו, ובייחוד כמיקומם של בית האופרה של סידני וגשר נמל סידני.

היסטוריה
--------

מפרץ ג'קסון בזריחה (2007)
האזור סביב מפרץ ג'קסון היה מיושב בתקופת עידן התגליות והקולוניאליזם על ידי ארבעה שבטי אבוריג'ינים עיקריים. המפרץ התגלה לראשונה לאירופאים בשנת 1770, על ידי חוקר הארצות הנודע, קפטן ג'יימס קוק, על אף שהוא לא נכנס לתוכו. קוק אמר כי "נראה שיש מעגן טוב" במפרץ, וקרא לו על שם סיר ג'ורג' ג'קסון, שהיה השופט המלכותי של הצי באותה תקופה. קפטן ארתור פיליפ ייסד את המושבה הראשונה באוסטרליה במפרץ ג'קסון ב-1788, שנהפכה מאוחר יותר לעיר סידני. במכתב הראשון ששיגר מהמושבה לאנגליה כתב פיליפ: "היה לנו סיפוק במציאתו של הנמל הטוב בעולם, בו אלפי משטים יכולים לנוע בביטחון המושלם ביותר...".

גאוגרפיה
--------

מפרץ ג'קסון מהליקופטר
מפרץ ג'קסון הוא עמק נהר שהתייבש. אורכו הוא 19 ק"מ, ושטחו עומד על 55 קמ"ר. נפחו הוא 562,000 מגה ליטר, והיקפו הוא 317 ק"מ.
בתוך מפרץ ג'קסון שוכנות שלוש לשונות ים בעלי כניסה אחת משותפת- **המפרץ הצפוני**, **המפרץ המרכזי** ו**מפרץ סידני**, שמהווה למעשה את המפרץ הדרומי מבין השלושה. הקטן מבין השלושה הוא **המפרץ הצפוני**, ואינו חודר לתוך היבשת, בניגוד לשני המפרצים האחרים. **המפרץ המרכזי** נמתח לכיוון צפון-מערב, ואילו השלוחה הארוכה ביותר היא מפרץ סידני, שחודרת מערבה ליבשת עד לנהרות המזינים אותה- הפראמטה וליין קוב. גשר נמל סידני נמתח מעל למפרץ ג'קסון, ומנהרה עוברת מתחת למפרץ, בסמוך לגשר. בנוסף לגשר השוכן במפרץ מתוכנן לקום אף גשר שלישי במקום, עליו יבנו פסי רכבת.

מפרץ סידני שוקק חיים. המפרצים בגדה הדרומית גדולים ומעוגלים, ושם ממוקם מרכז העסקים של סידני. לעומת זאת, המפרצים בגדה הצפונית קטנים בדרך כלל, ואזור זה משמש בעיקר למגורים.

ישנם מספר איים במפרץ ג'קסון, כאשר חלקם חוברו במרוצת השנים לחוף.

מפרץ סידני כיחידת מידה
----------------------

בשל חשיבותו הרבה של מפרץ סידני באוסטרליה, הוא משמש כיחידת מידה לנפח של גופי מים. למשל, על האגם המלאכותי השני בגודלו באוסטרליה, אגם ארגייל נאמר כי גודלו הוא פי 18 ממפרץ סידני, וכך נהוג לתאר את רוב גופי המים ביבשת.

ראו גם
------

* סידני

קישורים חיצוניים
----------------

ויקישיתוף מדיה וקבצים בנושא **מפרץ ג'קסון** בוויקישיתוף
* הפדרציה של מפרץ סידני בממשלת אוסטרליה
* מפרץ ג'קסון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534731705171
* GND: 7613852-5
* LCCN: sh95000707
* VIAF: 315527922
* WorldCat (עם VIAF): 315527922

 |
**מדבר ויקטוריה הגדול** הוא המדבר הגדול ביותר באוסטרליה והוא חוצה שני אזורים ביבשת, אוסטרליה המערבית ואוסטרליה הדרומית.

מיקום ותיאור
------------

מדבר ויקטוריה הגדול, המדבר הגדול ביותר מכל מדבריות אוסטרליה, מכיל דיונות חול רבות, ערבות יבשות, אבני מדבר ואגמי מלח. רוחבו (ממערב למזרח) מעל 700 קילומטרים והוא מכסה שטח של 348,750 קילומטרים רבועים. אזור שיחים ויערות נמצא ממערב למדבר, צפונית-מערבית אליו נמצא מדבר החול הקטן, מצפון מדבר גיבסון וממזרח מדבר טירארי. כמות המשקעים במדבר אינה עקבית ונעה בין 200 ל-250 מילימטרים בשנה. סופות ברקים נפוצות במדבר זה, הן מתרחשות בקירוב מדי חודש או בקצב של 15–20 סופות בשנה. הטמפרטורות בקיץ נעות מ-32 עד 40 מעלות צלזיוס ואילו בחורף הטמפרטורות נופלות ונעות בין 18 ל-23 מעלות.

מידע נוסף
---------

על אף שמדבר ויקטוריה נמצא באזור מרוחק וצחיח, ישנים כבישי עפר העוברים בשטחו. כמו כן, באזורים שונים שלו מתגוררים שבטי אבוריג'ינים ובהם הם מהווים רוב אבוריג'יני באוסטרליה. תושבי המדבר בריאים בממוצע יותר מאבורג'ינים באזורים אחרים של אוסטרליה.

בשנות החמישים ובשנות השישים אנגליה ביצעה ניסויים בנשק גרעיני והטילה במדבר פצצות שהשאירו בשטח פסולת גרעינית ושיירי פלוטוניום-239.

בשנת 1875, הבריטי ארנסט ג'ילס נהיה לאירופאי הראשון שחצה את המדבר. הוא זה שהעניק את השם למדבר על שם מי שהייתה דאז שליטת הממלכה המאוחדת, המלכה ויקטוריה.

צמחי וחיות המדבר
----------------

בשל החום העז והאדמה היבשה, רק צמחי מדבר עמידים ביותר יכולים לגדול במדבר ויקטוריה. מרבית צמחיית המדבר הם שיחים כהים ונמוכי קומה דוגמת Eucalyptus gongylocarpa ו-Eucalyptus youngiana.

תנאיו הקשים של המדבר אינם מאפשרים קיום למיני בעלי חיים רבים ועל כן ניתן למצוא בו בעיקר ציפורים ומכרסמים. אולם, תנאיו מהווים תנאים מיטביים ללטאות ולחיות כיס דוגמת חומט המדבר הגדול, טאיפן מרחבי המרכז ומולגרה זנב-מברשת. מרבית החיות מתחבאות בחול בשעות היום ויוצאות לאוכל ולהתקרר בשעות הלילה, דוגמת הצפרדע סיקלורנה פלטיצפלה. בין העופות שניתן למצוא במדבר ניתן למנות את המין ליפואה מצויה. טורפי המדבר הם דינגו, כוח אוסטרלי וכוח החולות.

קישורים חיצוניים
----------------

ויקישיתוף מדיה וקבצים בנושא **מדבר ויקטוריה הגדול** בוויקישיתוף
* מדבר ויקטוריה הגדול, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007542365405171
* LCCN: sh2004001456
* VIAF: 315529901
* WorldCat (עם VIAF): 315529901

 |
לוגו האיגוד
**האיגוד הישראלי למוסיקולוגיה** הוא עמותה שהוקמה בשנת 1967 במטרה לקדם את המחקר המוזיקולוגי בישראל. כל פעילות האיגוד ממומנת בדמי חבר ובתרומות של מוסדות ושל אנשים פרטיים.

האיגוד הוקם בשנת 1967 ביוזמת ישראל אדלר, אשר גם עמד בראשו מספר פעמים. יושבי ראש נוספים באיגוד היו אמנון שילוח, דון הרן, אדווין סרוסי, אלישבע רגבי, בלה ברובר-לובובסקי, יוסף גולדנברג, מרינה ריצרב, רתם לוז, אלכסנדר רוזנבלט, ואלון שב. באיגוד חברים נציגים מהחוגים למוסיקולוגיה ולחינוך מוזיקלי מכל האוניברסיטאות והאקדמיות למוזיקה בישראל. מדי שנה עורך האיגוד כנס ובו מציגים חוקרים נושאים במוזיקולוגיה, אתנומוסיקולוגיה וחקר החינוך המוזיקלי. בין הרצאות העוגן שנישאו בכנסי האיגוד בולטות הרצאותיהם של חוקרים מרכזיים כמייקל בקרמן (אוניברסיטת ניו-יורק), סטיבן כאהן (אוניברסיטת סינסינטי), מרק סלובין (וסליאן) ואנה זאיארוזניה (אוניברסיטת ייל). 

החל משנת 1978 מפרסם האיגוד כתב-עת שפיט (עד 1996 הוא נקרא "מחקרים במוסיקולוגיה" ומ-1999 "מנעד"). לאורך השנים תרמו לכתב-העת מחשובי הכותבים בתחום, בהם ברונו נטל, דליה כהן, קרל דלהאוס, קרל שכטר, איתן חיימו וריצ'רד טארוסקין.

יו"ר האיגוד היא התאורטיקנית ד"ר ענבל גוטר מאוניברסיטת חיפה.

קישורים חיצוניים
----------------

* 

* אתר האינטרנט הרשמי של האיגוד הישראלי למוסיקולוגיה
* כתב-העת מנעד
* חגי חיטרון, רוברט שומאן: מבטים על גאון מיוסר, באתר הארץ, 22 בפברואר 2010
* חגי חיטרון, כינוס מוסיקולוגים בירושלים, באתר הארץ, 26 ביוני 2008
* האיגוד הישראלי למוסיקולוגיה, באתר "גיידסטאר ישראל"
* האיגוד הישראלי למוסיקולוגיה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007314062405171
* VIAF: 152444432
* WorldCat: lccn-n80111467

 |
מגרש פיליפ שאטרייה, המגרש המרכזי בקומפלקס
מפת קומפלקס המגרשים
**אצטדיון רולאן גארוס** (בצרפתית: **Stade Roland-Garros**) הוא קומפלקס אצטדיוני טניס בפריז, צרפת. האצטדיון מארח מדי שנה את טורניר הגראנד סלאם אליפות צרפת הפתוחה, שנקראת בציבור בדרך כלל על שם האצטדיון. הוא קרוי על שם רולאן גארוס, טייס קרב צרפתי ממלחמת העולם הראשונה.

הקומפלקס נבנה ב-1928 במטרה לארח את גמר גביע דייוויס 1928 והוא כולל כיום 20 מגרשים בעלי משטח חימר.

המשטח
-----

המגרשים בנויים בכמה שכבות. השכבה התחתונה ביותר עשויה בטון ועליה כ-90 ס"מ של חול. מעליו מונחים כ-15 ס"מ של סלע געשי ומעליה כ-7.6 ס"מ של אבן גיר שעליה יוצרים את משטח החימר בשביל המשחקים. את החימר מכינים על ידי ריסוק של לבנים אדומות בעזרת מכבש עפר על המגרש עצמו. לאחר מכן שופכים מים על אבקת הלבנים וחוזרים על הפעולה עד ליצירת שכבה דחוסה בעובי של כמה מילימטרים שמכסה את כל המגרש. המטרה היא ליצור שכבה שתהיה עמוקה מספיק כך שיוותרו עליה סימני עקבות של נעלי השחקנים ופגיעת כדורים, אך לא עמוקה מדי, ברמה שעשויה לגרום להחלקת השחקנים. לפני ובמהלך משחקים, מעבירים שרשאות מתכת על גבי המשטח כדי להחליקו.

המגרשים
-------

שלושת המגרשים הראשיים הם:

### מגרש פיליפ שאטרייה

המגרש נבנה ב-1928 ומאז משמש כמגרש הגדול והמרכזי. הוא בעל תפוסה של 14,840 מקומות לצופים, מלבד מקומות ששמורים לעיתונות ולתקשורת. עד 2001 נקרא המגרש המרכזי, ואז קיבל את שמו החדש על שם נשיא התאחדות הטניס הצרפתית. ארבעת היציעים מכונים ארבעת המוסקטרים והם קרויים על שמות ארבעה טניסאים צרפתים שזה היה כינויים: ז'אן בורוטרה, רנה לקוסט, אנרי קושה וז'אק בריניון, שבעיקר בזכותם החזיקה צרפת בגביע דייוויס מ-1927 עד 1933. מונומנט לזכר רצף הניצחונות הזה ניצב בין מגרש שאטרייה למגרש מס' 1. מ-2018 המגרש עבר בינוי מקיף שהושלם ב-2020 וכולל כעת גם גג נפתח שניתן לסגור בעת גשמים.

### מגרש סוזן לנגלן

המגרש נבנה ב-1994 ובו כ-10,000 מקומות ישיבה. בתחילה הוא נקרא מגרש A וב-1996 נקרא על שם סוזן לנגלן, טניסאית צרפתייה שהייתה מגדולות הטניסאיות בעולם. במגרש קיימת מערכת תת-קרקעית ייחודית לשמירה על לחות המשטח. האצטדיון מיועד לקבל עד סוף 2023 קירוי עם גג נפתח ומיועד לארח באולימפיאדת פריז 2024 את תחרויות האיגרוף.

### מגרש סימון מתייה

המגרש נבנה ב-2019 ומכיל 5,000 מקומות. למגרש 4 חזיתות זכוכית כפולות הפועלות כחממות ובהן צמחים מארבע יבשות. המגרש ממוקם במתחם הגן הבוטני הסמוך לרולאן גארוס.

### מגרש מס' 1

המגרש נבנה ב-1980 ובו 3,800 מקומות ישיבה שהיו מסודרים ביציע עגול סביב המגרש, בניגוד ליציעים המקובלים בצורת מלבן. הוא נהרס בשנת 2019, לאחר שהושלמה בנייתו של המגרש החדש, מגרש סימון מתייה.

קישורים חיצוניים
----------------

ויקישיתוף מדיה וקבצים בנושא **אצטדיון רולאן גארוס** בוויקישיתוף
* 

* אתר האינטרנט הרשמי של אצטדיון רולאן גארוס
* אתר הרולאן גארוס

הערות שוליים
------------

1. ↑  על המשטח באתר הניו יורק טיימס
2. ↑  באתר רולאן גארוס
3. ↑  על המונומנט (בצרפתית)
4. ↑  באתר רולאן גארוס
5. ↑  באתר רולאן גארוס
**האיגוד ההומניסטי והאתי הבין-לאומי** (**International Humanist and Ethical Union**) הוא ארגון-גג בין-לאומי של יותר ממאה ארגונים הומניסטיים, רציונליסטיים, חילוניים, ספקניים, תומכים במחשבה חופשית ובעלי אופי דומה. האיגוד הוקם בשנת 1952, וכיום חברים בו יותר ממאה ארגוני הומניזם חילוני ביותר מארבעים מדינות, בהם גם האגודה ההומניסטית הבריטית.

אודות
-----

הארגון הוקם באמסטרדם בשנת 1952 ונרשם בניו יורק. נשיאו הראשון של הארגון היה היהודי-הולנדי יאפ ואן פראך, אשר שימש בתפקיד משנת 1952 ל-1975. בשנת 2002, לרגל חמישים שנה לארגון, העצרת הכללית של הארגון אישרה את "הצהרת אמסטרדם", אשר אמורה להיות ההצהרה הרשמית של ההומניזם. מדי כמה שנים מעניק הארגון את פרס האיגוד, "International Humanist Award". האיגוד מוציא לאור מגזין בשם "International Humanist News".

מדי שלוש שנים האיגוד עורך את "הקונגרס ההומניסטי הבין-לאומי", בכל פעם במדינה אחרת, בניהולו של ארגון הומניסטי מקומי במדינה המארחת. עד כה נערכו כ-20 קונגרסים. בשנת 2014 נערך הקונגרס באוקספורד, קונגרס 2017 היה אמור להתכנס בסאו פאולו, באירוחה של "הליגה החילונית-הומניסטית של ברזיל" אך שינויים במצב הכלכלי בברזיל והטלת חרם נסיעה לארצות הברית גרמו לביטולו של הקונגרס. הקונגרס הבא בא אמור להתכנס בשנת 2020 במיאמי בארצות הברית.

מטרות האיגוד
------------

המטרות האסטרטגיות של האיגוד הן:

* לקדם את עמדת החיים ההומניסטית והלא-תאיסטית ברחבי העולם
* לייצג את ההומניזם בארגונים ובקהילה הבין-לאומית
* להגן על הזכויות וזכויות האדם של הומניסטים
* לפתח את ההומניזם המאורגן ברחבי העולם
* לבנות ארגון בין-לאומי חזק ואפקטיבי

ההצהרה המינימלית
----------------

כל ארגון המעוניין להיות חבר בתנועה צריך קבל עליו את ההצהרה המינימלית של התנועה: 

> 
> הומינזם היא עמדת חיים דמוקרטית ואתית, אשר מאשרת שבני אדם הם בעלי זכות וחובה לעצב את חייהם ולתת להם משמעות. היא תומכת בבניית חברה יותר הומנית בעזרת אתיקה שמבוססת על ערכים אנושיים וטבעיים ברוח של תבונה וחקירה חופשית של בני האדם. זוהי אינה דעה תאיסטית ואינה מקבלת רעיונות על-טבעיים אודות המציאות.
> 
> 
> 
> — IHEU bylaw 5.1
>

ראו גם
------

* ברית האתאיסטים הבין-לאומית

קישורים חיצוניים
----------------

ויקישיתוף מדיה וקבצים בנושא **האיגוד ההומניסטי והאתי הבין-לאומי** בוויקישיתוף
* 

* אתר האינטרנט הרשמי של האיגוד ההומניסטי והאתי הבין-לאומי (באנגלית)
* האיגוד ההומניסטי והאתי הבין-לאומי, ברשת החברתית פייסבוק

* האיגוד ההומניסטי והאתי הבין-לאומי, ברשת החברתית טוויטר
* האיגוד ההומניסטי והאתי הבין-לאומי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007604695805171
* GND: 1018132-5
* ISNI: 0000 0001 0329 1454
* LCCN: n83030815
* VIAF: 154228425
* WorldCat: lccn-n83030815

 |
מדבר געשי בסמוך להר הגעש הקלה שבאיסלנד
**מדבר געשי** הוא אזור מדברי הנעדר צמחייה בשל פעילות געשית. המונח מתייחס בדרך כלל לאזורים נרחבים דוגמת המדבריות במתחם הגעשי פויווה-קורדון קאויה שבהרי האנדים בצ'ילה ורמות האיסלנדיות המכסות את מרבית פנים איסלנד (למשל; באזור הר הגעש הקלה).

היווצרות וסיבות
---------------

במדבריות געשיים קיימים משקעים המאפשרים את קיומה של צמחייה, אך הם כמעט נעדרים אותה לגמרי בשל החלחול המהיר של מים אל עומק האדמה וכיסוי חוזר ונִשְׁנֶה של פני הקרקע בטפרה לאחר התפרצויות געשיות.

גורם נוסף להיווצרות מדבר געשי הוא פליטת הגז גופרית דו-חמצנית מהרי געש. דוגמה לכך מהווה מדבר קאו (Kaʻū Desert) – שטח נטול צמחייה לחלוטין השוכן מדרום מערב לקלדרה של הר הגעש הפעיל קילוואה באי הוואי במדינה הוואי שבארצות הברית. אף שבאזור זה יורדים גשמים מרובים (מעל ל-1,000 מ"מ גשם בשנה), הרי שהתגובה הכימית בין הגופרית הדו-חמצנית ללחות באוויר יוצרת טיפות של חומצה גופריתית, הנושרות לקרקע כגשם חומצי שערך ה-pH שלו מגיע לרמה של 3.4 על הקרקע. החומציות הגבוהה של המים מונעת היווצרות צמחייה באזור זה.

הקרקע במדבר געשי מאופיינת בהיעדר עושר מינרלי בשל הבְּלָיָה הכימית הנגרמת על ידי אקלים קר או טפרה פלסית עמידה.

תהליך הפיך
----------

על אף התנאים הקשים, מצב זה הפיך ועשויה להתרחש התחדשות של צמיחה, כפי שקרה במדבר הגעשי בפסגת הר הגעש פוג'י ביפן – שם התחדשה צמיחתו של *Reynoutria japonica*,‏ עשב רב שנתי האופייני למזרח אסיה ומצוי באופן טבעי ביפן, בסין ובקוריאה.

קישורים חיצוניים
----------------

ויקישיתוף מדיה וקבצים בנושא **מדבר געשי** בוויקישיתוף
* נוף במדבר מַאְרִבּ (مأرب), תימן

הערות שוליים
------------

1. ↑  התחדשות צמחייה בהר פוג'י
**Bytecode** (**בייטקוד**), ידוע גם בשם p-code (קוד נייד - portable code), הוא צורה של סט פקודות אשר תוכנן עבור ביצוע יעיל על ידי מפרש תוכנה. להבדיל מקוד מקור הקריא על ידי בני אדם, בייטקוד מורכב מקודים נוּמריים קומפקטיים, קבועים, והפניות (references) - בדרך כלל כתובות נומריות; אשר מקודדים את תוצאות הניתוח התחבירי והסמנטי של דברים כגון טיפוס הנתונים, תחום ההכרה (scope), ועומק הקינון (nesting) של רכיבי תוכנה.

מקור השם bytecode הוא מסטים של פקודות אשר מורכבים מ-opcodes באורך של byte אחד, שאחריהם יכולים לבוא פרמטרים אופציונליים. ייצוגי ביניים כמו bytecode עשויים להיות הפלט של מימושים של שפות תכנות על מנת להקל על עבודת המפרש, או כדי להוריד את התלות בחומרה ובמערכת ההפעלה, בכך שהם מאפשרים לאותו קוד לרוץ על גבי פלטפורמות שונות. לעיתים קרובות, בייטקוד יכול לרוץ ישירות על גבי מכונה וירטואלית (כלומר, המפרש), אבל יש מקרים בהם הבייטקוד מהודר הלאה לשפת מכונה לצורך שיפור הביצועים.

מאחר שהוראות הבייטקוד מעובדות על ידי תוכנה, הן יכולות להגיע ברמות שונות של מורכבות. עם זאת, בדרך כלל הן דומות להוראות חומרה מסורתיות; מכונות מחסנית (stack machines) הן הנפוצות ביותר, אבל נבנו גם מכונות רגיסטרים (register machines) וירטואליות. חלקים שונים של התוכנית יכולים להישמר בקובצי bytecode נפרדים, בדומה לקובצי object המקושרים על ידי linker, אבל שלא כמו קובצי object, קובצי bytecode נטענים דינאמית בזמן ריצה.

הרצה
----

תוכניות בייטקוד ניתנות להרצה על ידי ביצוע ניתוח תחבירי (parsing) וביצוע *ישיר* של ההוראות אחת אחרי השנייה. מפרשי בייטקוד שעובדים בצורה כזאת הם מאוד פורטביליים (יבילים). מערכות אחרות שנקראות dynamic translators (מתרגמים דינאמיים), או just-in-time (JIT) compilers (מהדרים "בדיוק בזמן"), מתרגמות בייטקוד לשפת מכונה בזמן ריצה, ברגע שהוא נדרש. זה הופך את המכונה הווירטואלית ללא פורטבילית, אבל לא גורם לאיבוד הפורטביליות של הבייטקוד עצמו. לדוגמה, קוד בשפות Java ו-Smalltalk בדרך כלל נשמר בפורמט בייטקוד, אשר בשלב מאוחר יותר עובר הידור JIT כדי לתרגם את הקוד לשפת מכונה לפני ההרצה שלו. אופן פעולה כזה גורר עיכוב לפני תחילת הריצה של התוכנית, בזמן שהבייטקוד עובר הידור לשפת מכונה (native), אבל משפר משמעותית את מהירות הריצה עצמה בהשוואה לפירוש ישיר של קוד המקור – בדרך כלל בכמה סדרי גודל.

בזכות השיפור הנ"ל בביצועים, כיום הרבה מימושים של שפות תכנות מריצים תוכניות בשני שלבים – תחילה מהדרים את קוד המקור לבייטקוד, ואז מעבירים את הבייטקוד למכונה וירטואלית. לפיכך קיימות מכונות וירטואליות עבור השפות Forth, PHP, Python, Java ו-TCL. לעומת זאת, המימושים של השפות Perl ו-Ruby (גרסה 1.8) פועלים על ידי מעבר על ייצוג של abstract syntax tree אשר מופק מקוד המקור.
דיהידרוקסיאצטון פוספט (DHAP)
**דיהידרוקסיאצטון פוספט** (Dihydroxyacetone phosphate-DHA) תרכובת ביוכימית המעורבת במספר ראקציות כדוגמת מעגל קלוין, גליקוליזה וגלוקונאוגנזה

דיהידרוקסיאצטון פוספט בתהליך הגליקוליזה
---------------------------------------

פירוק של פרוקטוז 1,6 ביספוספט על ידי האנזים אלדולאז מייצר גליצראלדהיד 3 פוספט (GAP), אשר נמצא על המסלול הישיר בגליקוליזה ודיהידרוקסיאצטון פוספט אשר יכול לעבור איזומריזציה לגליצראלדהיד 3 פוספט (GAP) במהירות ובאופן הפיך על ידי האנזים טריוזפוספט איזומראז.

* dihydroxyacetone phosphatedihydroxyacetone phosphate
* D-glyceraldehyde-3-phosphateD-glyceraldehyde-3-phosphate
* fructose bisphosphate aldolase fructose bisphosphate aldolase
* Beta-D-fructose-1,6-bisphosphateBeta-D-fructose-1,6-bisphosphate

במצב של שיווי משקל 96% מהמולקולות נמצאות במצב של GAP ורק 4% נמצאים במצב של דיהידרוקסיאצטון פוספט DHAP אך בתהליך הגליקוליזה מכיוון ש-GAP ממשיך בשרשרת ומנוצל, כיוון הראקציה היא ליצירת GAP מ DHAP.

דיהידרוקסיאצטון פוספאט בתהליכים אחרים
-------------------------------------

במעגל קלווין DHAP הוא אחד התוצרים בפירוק של 1,3 ביספוספוגליצראט בנוכחות NADPH.
DHAP הוא גם תוצר של דהידרוגנציה של גליצרול 3 פוספט המאפשר כניסה של מולקולת גליצרול למעגל הגליקוליזה והגלוקונאוגנזה.
בנוסף החלשת קצב הגליקוליזה גוררת הפיכת DHAP לגליצרול 3 פוספט המספקים תאי שומן אשר יסונתזו לטריגליצרידים שתי הראקציות דורשות את האנזים 3 פוספט דהידרוגנאז ו NAD+/NADH כקופקטור.

קישורים חיצוניים
----------------

ויקישיתוף מדיה וקבצים בנושא **דיהידרוקסיאצטון פוספט** בוויקישיתוף
C-5 בטיסה
מסוק סופר קוברה מועמס לתוך C-5 לצורך העברה
**לוקהיד C-5 גלקסי** הוא מטוס תובלה צבאי המבצע תובלה אווירית כבדה למרחקים בין-יבשתיים. זהו מטוס התובלה הצבאי הגדול ביותר שהיה אי פעם בשימוש ארצות הברית, ונחשב למטוס הגדול והכבד ביותר בעולם עד להופעתם של האנטונוב 124 והאנטונוב 225. המטוס נועד להוביל מטען חריג בגודלו כמו שני טנקי מערכה או גשרים מתקפלים, או שלושה מסוקי תובלה מסוג CH-47 צ'ינוק. ה-C-5 פותח ועוצב על ידי חברת לוקהיד מרטין. המטוס בשירות בלעדי בחיל האוויר האמריקאי.

ייעוד
-----

C-5, לו כושר העמסה עצום, מספק שירותי תמיכה להגנה הלאומית של ארצות הברית. המטוס יכול לשאת יחידות צבאיות מצוידות (כולל טנקי מערכה) בהתראה קצרה לכל נקודה בעולם, וכך מספק תמיכה המסייעת להמשיך לקיים את הכוח הקרבי.

רקע ושירות
----------

ה-C-5 הראשון יצא מפס הייצור ב-2 במרץ 1968. ב-3 ביוני באותה שנה החל את טיסות המבחן שלו. לאחר השלמת טיסות המבחן המטוס סופק לתשע טייסות בבסיסי חיל האוויר בארצות הברית. ב-1998 החלה תוכנית למודרניזציה של המטוסים (שבאותה עת כבר השלימו 30 שנה בשירות): האוויוניקה בכללה השתפרה, ציוד ניווט ובטיחות שודרג, הוספה מערכת טייס אוטומטי חדשה, מנועים חדשים וחזקים יותר, וכן שיפור כללי במעטפת המטוס, כן נסע, תא טייס ומערכת הדיחוס. הראשון מבין מטוסי ה-C-5M שסיים את שיפורו יצא מהמפעל ב-16 במאי 2006.
המטוס החל לשרת במלחמת וייטנאם שם הוביל אספקה וציוד צבאי לחיילים. המטוס המשיך לשרת בכל מלחמות ארצות הברית מאז ועדיין ממשיך לשרת כיום כמטוס אספקה לחיילי ארצות הברית בעיראק.

מאפיינים מיוחדים
----------------

* ממדי אזור המטען הם 37X4.1X5.8, שהם 890 מטרים מעוקבים.
* אזור הישיבה בסיפון העליון מכיל 73 אנשים בנוסף לצוות (של 7 אנשים).
* יכולת להמראה ונחיתה ממסלולי המראה לא שלמים או קצרים יחסית.
* בכן הנחיתה יש 28 גלגלים החולקים את עומס המשקל. כמו כן, כן הנחיתה האחורי מסוגל "לכרוע ברך" כדי לאפשר הטענה ופריקה יעילים של ציוד.
* דלתות קדמיות ואחוריות המאפשרות ניצול מלא, יעיל ומהיר של אזור המטען.
* ה-C-5 מסוגל לשאת את כמעט כל הציוד הצבאי של ארצות הברית, מטנקים דרך אמצעי גישור ועד קליעים.
* ל-C-5 יש 12 מיכלי דלק פנימיים בקיבולת כוללת של כמעט 194,000 ליטר דלק.

תאונות וסיכון
-------------

מתחילת שירותו ועד היום למטוסי ה-C-5 היו תשע תאונות הקשורות בכשלים מכניים ובטעויות אנוש. תאונה מפורסמת אחת קרתה במהלך מלחמת וייטנאם במבצע לחילוץ יתומים וייטנאמים ב-4 באפריל 1975. המטוס ניסה לבצע נחיתת חירום אך ללא הצלחה. 144 איש נספו (מתוכם 76 ילדים), מתוך ה-305 שהיו במטוס.

המטוס הגדול ותכולתו גם פגיעים במיוחד במשך זמן שהותם באוויר. המטוס החשוף וחסר כלי הנשק מהווה מטרה ברורה לטילי קרקע-אוויר.

ראו גם
------

* C-130 הרקולס

קישורים חיצוניים
----------------

ויקישיתוף מדיה וקבצים בנושא **C-5 גלקסי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407364105171
* LCCN: sh85018533

 |
דוגמאות לכרטיסים חכמים אשר הונפקו על ידי הממשל האמריקני לחילות השנים
**CAC** (ראשי תיבות של **Common Access Card**) הוא שם קוד לרגולציה של הממשל האמריקני. קיימות מספר משמעויות פרקטיות לרגולציה זו אך המשמעות השכיחה היא הדרישה כי ביצוע הזדהות (authentication) למערכת, ליישום או למחשב תתבצע על ידי כרטיס חכם פיזי ולא על ידי שם משתמש וסיסמה.

ככל הנראה, כבר עד סוף שנת 2014, כל יישום אשר נמצא בשימוש של חברה פדרלית, צריך לאפשר מצב עבודה בו כניסה למערכת תתבצע אך ורק על ידי כרטיס CAC.

הממשל מעודד חברות תוכנה אשר מאפשרות מצב עבודה זה לקבל הסמכה בסיסית המאשרת כי התוכנה תומכת באופן בסיסי ב-CAC. ההסמכה הזו ניתנת על ידי החברה הפדרלית JITC.

מידע טכני
---------

על כרטיס CAC ישנם מספר **certificates** בפורמט **X.509**. רק חלק מתעודות אלה מורשות להיות בשימוש לזיהוי ה end user. הם יכולות להיות client certificates בעת הקמת ערוץ ה-SSL מתחנת הקצה לשרת (או לפרוקסי שנמצא לפניו).

זיהוי המשתמש עצמו נמצא בשדה subject ב-client certificate. לרוב יהיה רשום זיהוי המשתמש ב-attribute בשם "CN" או "EMAIL".

קישורים חיצוניים
----------------

ויקישיתוף מדיה וקבצים בנושא **CAC** בוויקישיתוף
* JITC
* What is CAC
הרב אברהם משה באב"ד
הרב **אברהם משה באב"ד** מגורה הומורה (ה'תר"ס, 1900 - י"א באב ה'תש"ם, 24 ביולי 1980) היה רב וראש ישיבה חסידי בבוקובינה ובישראל.

ביוגרפיה
--------

נולד בגורה הומורולוי (גורה הומורה) שבדרום בוקובינה, צפון רומניה; לרב המקומי מנחם מנדל באב"ד, חסיד טשורטקוב שנודע כתלמיד חכם ועמד בקשרי מכתבים הלכתיים עם גדולי דורו. בילדותו למד מפי אביו ובהמשך נסע ללמוד אצל הרב מאיר אריק מטרנוב והיה לתלמידו המובהק. הוא התכתב עם רבו זה בדברי תורה גם לאחר ששב לעיירת הולדתו.

לאחר פטירת אביו בשנת ה'תר"ץ התמנה תחתיו כרב הקהילה היהודית-החסידית בגורה הומורה. בחודש אלול ה'תרצ"ב, 1932, נישא למישקט בת הרב אליעזר ניסן הורוביץ מצפת, שהייתה יתומה מאב ובתו החורגת של האדמו"ר מוויז'ניץ הרב ישראל הגר (ה"אהבת ישראל"). לאחר נישואיו שב לעיירת הולדתו והיה מעורב בחיים הציבוריים היהודיים בה. במסגרת רבנותו בעיירה זו שהייתה גם עיירת נופש, בא בקשרים עם רבים מרבני בוקובינה ורומניה כולה, שנפשו בעיירה.

רוב הקהילה היהודית בגורה הומורה של שנות ה-30 הייתה חילונית, ובניהם של רבים מאנשי הקהילה הדתית עזבו את הקהילה. כדי לנסות ולשמר את הצעירים בתוך הקהילה, הקים הרב באב"ד את "הקן החסידי" שבו ניהל שיחות ומסיבות מדי ערב עבור כלל הציבור.

בימי מלחמת העולם השנייה ושואת יהודי רומניה היה בטרנסניסטריה, ובגטו דז'ורין עם גיסו הרב ברוך הגר מסירט. הוא למד אז עם אחיינו הצעיר משה הגר ועם הרב יוסף נפתלי שטרן. עם תום המלחמה, לאחר תקופה קצרה שעשה בעיירה בבסרביה, חזר לגורה הומורה וכונן מחדש את קהילתו. בשנת ה'תש"ח, 1948, ניסה לעלות לארץ ישראל אך הוגלה לקפריסין, ושימש כרב במחנה המעצר בקפריסין. לאחר קום המדינה, עלה לישראל והתיישב בבני ברק. הוא נקשר לרב אברהם ישעיהו קרליץ (ה"חזון איש") וניהל עם אשתו מוסד לבנות ניצולות השואה תחת חסותו של החזון איש.

בראשית שנות ה-50 עבר לגור ביפו והיה לרבה של שכונת גבעת עלייה. בסביבות תשי"ב, 1952 התמנה לתקופה[דרושה הבהרה] לראש ישיבת "יחל ישראל" של חסידות סרט ויז'ניץ בראשות גיסו האדמו"ר הרב ברוך הגר.

לעת זקנתו, בשנת 1976 עבר לגור בירושלים, בשכונת מאה שערים. הוא נפטר בי"א באב ה'תש"ם, 24 ביולי 1980, ונקבר לפי צוואתו בבית הקברות החדש שלמרגלות בית הקברות העתיק בצפת.

קישורים חיצוניים
----------------

* הגה"צ רבי אברהם משה באב"ד זצ"ל, באתר ארגון יהודי בוקובינה
**מועדון הכדורגל טיומן** (ברוסית: **Футбольный клуб Тюмень**) הוא שמו של מועדון כדורגל מקצועני רוסי מהעיר טיומן שבסיביר שנוסד לראשונה בשנת 1961. הקבוצה משחקת בליגה הראשונה.

היסטוריה
--------

המועדון הוקם בשנת 1961 בשם גאולוג טיומן והתמודד בליגת קלאוס ב', של אליפות ברית המועצות בכדורגל. בשנת 1971 סיימה במקום השני ועלתה לליגה השנייה.

בשנת 1984 טיומן זכתה בגביע רוסיה הסובייטית ושנה לאחר מכן זכתה גם באליפות רוסיה הסובייטית. ב-1986 הקבוצה העפילה לליגת המשנה הסובייטית ושיחקה בה במשך 5 עונות, עד 1991. הישג השיא שלה באותן שנים היה המקום ה-11 בליגה בשנים 1989–1990.

לאחר התפרקות ברית המועצות והקמת ליגת העל הרוסית, טיומן צורפה לליגה הבכירה ושיחקה בה בשנים 1992 ובשנים 1994-1995,1997 ו-1998. הישג השיא שלה היה המקום ה-12 בעונת 1994. החל משנת 1998 חלה התדרדרות בהישגים הקבוצה והיא נשרה עד לליגה הרוסית השנייה.

בשנת 2003 הקבוצה פורקה ובמקומה שיחקה קבוצת סיבנפטופרובוד שהוקמה על ידי חברת סיבנפט. בשנת 2004 טיומן הוקמה מחדש והתחילה להתמודד בליגת הכדורגל החובבנית של רוסיה. הקבוצה הפכה לקבוצה מקצוענית שוב משהעפילה לליגה השנייה בעונת 2005.

בעונת 2008 הקבוצה עברה מיתוג מחודש עם מינויו של אלכסנדר פופוב לנשיא הקבוצה. סמל הקבוצה שונה, צבעי המדים הוחלפו לשחור ולבן. בעונת 2012/2013 הקבוצה העפילה עד לשלב שמינית גמר הגביע הרוסי, שם הודחה על ידי צסק"א מוסקבה.

בעונת 2013/2014 הקבוצה העפילה שוב לשלב שמינית גמר הגביע הרוסי בכדורגל, לאחר שגברה בתוצאה 0:2 על זניט סנקט פטרבורג, אך הודחה לבסוף על ידי טום טומסק. באותה עונה הקבוצה העפילה חזרה לליגת המשנה הרוסית, שנקראה כעת ליגת הכדורגל הלאומית.

בעונת 2018/2019 הקבוצה העפילה בפעם השלישית לשלב שמינית גמר הגביע הרוסי בכדורגל, לאחר שגברה על צסק"א מוסקבה, בדו-קרב פנדלים 3:0, אחרי שוויון 1:1 בזמן החוקי. ברם בתום העונה, ירדה לליגה השנייה.

בעונת 2019/2020 העפילה עד לשלב 32 האחרונות בגביע.

שמות הקבוצה
-----------

* 1961 - 1963, 1983-1991 — גאולוג טיומן
* 1964-1965 — פריבוי
* 1966-1977 — נפטיאניק
* 1978-1979 — סטרויטל
* 1980-1982 — פאקל
* 1992-1996 — דינמו-גזוביק
* 2003 — סיבנפטפרובוד
* 1997-2002, מ¯2004 — טיומן

תארים והישגים
-------------

**גביע רוסיה הסובייטית**

* מחזיקת הגביע **(1)**: 1985

**הליגה הרוסית השנייה**

* אלופה **(4)**: 1984, 1985, 1986, 2013/2014

**הגביע הרוסי בכדורגל**

* שמינית גמר **(3)**: 2012/13, 2013/14, 2018/19

**ליגת המשנה הרוסית**

* אלופה **(2)**: 1993, 1996

קישורים חיצוניים
----------------

* אתר האינטרנט הרשמי של טיומן
* טיומן, ברשת החברתית טוויטר

* טיומן, ברשת החברתית אינסטגרם

* טיומן, ברשת החברתית VK

* טיומן, סרטונים בערוץ היוטיוב

* פרופיל, באתר Transfermarkt

| רוסיהרוסיה הליגה הראשונה, עונת 2023/2024 |
| --- |
| 

|  |
| --- |
| אלניה • אקרון • ארסנל • דינמו מחצ'קלה • וולגר אסטרחן • טיומן • טורפדו מוסקבה • חימקי • לנינגראדץ • רודינה • יניסיי • נפטכימיק • סק"א חברובסק • קאמאז • קובאן • סוקול סראטוב • שיניק • צ'רנומורץ נובורוסיסק |

 |
**ורחניאדזבינסק** (בבלארוסית: **Верхнядзьвінск**, ברוסית: **Верхнедви́нск**, בפולנית: **Wierchniedźwińsk**) היא עיירה במחוז ויטבסק שבבלארוס, בסמוך לנהר דווינה, בה התקיימה עד השואה קהילה יהודית גדולה.

תולדות היישוב
-------------

העיירה, שנקראה עד שנת 1962 בשם **דריסה** (בבלארוסית: **Дры́са**; בפולנית: **Dryssa**), נזכרת לראשונה בשנת 1386. במהלך שנות שלטון הדוכסות הגדולה של ליטא ביישוב, נבנתה בו טירה.

בחלוקת פולין הראשונה בשנת 1772 נכלל היישוב בשטח האימפריה הרוסית, ובשנת 1777 הוענקו לו זכויות עיר. במהלך מלחמת רוסיה–צרפת (1812) הוקמו בסמוך ליישוב מחנות צבאיים, אשר תוארו בספר מלחמה ושלום.

יהודי היישוב
------------

בין מלחמות העולם נמנו בעיירה כ-2,800 יהודים, כשני שלישים מתושביה. בתקופה הסובייטית הצטמצמה הקהילה במקום, והגיעה ערב מלחמת העולם השנייה לכ-800 איש. בעיירה פעלו מועצה יהודית ובית ספר יידי.

ב-3 ביולי 1941 כבשו הגרמנים את העיירה, והטילו על יהודיה גזירות שונות, ובהן חובת ענידת טלאי צהוב. כעבור זמן מה רוכזו יהודי העיירה בגטו קטן שהוקם בה, אשר הוקף בגדר תיל, ואליו הועברו גם יהודים מיישובי הסביבה. יושבי הגטו הועסקו בעבודות כפייה, ובשל הצפיפות הרבה בו, נאלצו חלק מיושביו ללון תחת כיפת השמיים.

ב-2 בפברואר 1942 רצחו הגרמנים את כ-770 היהודים שנותרו בגטו בבית העלמין היהודי בעיירה, ושרפו את בתי הגטו.

קישורים חיצוניים
----------------

ויקישיתוף מדיה וקבצים בנושא **ורחניאדזבינסק** בוויקישיתוף
* דריסה (Drissa), ב"אנציקלופדיה של הגטאות", באתר "יד ושם"
* דניאל רומנובסקי (אנ'), דריסה, **אנציקלופדיה של המחנות והגטאות** (כרך II, חלק B, עמ' 1667–1668), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010744328105171

 |
**בני חדד** (נולד ב-4 באוגוסט 1977) הוא כדורגלן עבר ישראלי, ששיחק בעמדת המגן השמאלי.

קריירה
------

חדד התחיל את הקריירה שלו במחלקת הנוער של גדנ"ע יהודה ובגיל 18 הצטרף לזו של מכבי חיפה. בשנת 1995, חדד הצטרף לקבוצה הבוגרת, אך מיעט לשחק בה ובקיץ 1998 הושאל לצפרירים חולון.

בקיץ 1999, חדד חזר לליגת העל וחתם בבית"ר ירושלים. ב-28 בספטמבר 2000, חדד ערך את הופעת הבכורה האירופית שלו בתיקו 3-3 נגד פאוק סלוניקי.

בקיץ 2001, חדד חתם בהפועל תל אביב, בה שיחק שנתיים.

בקיץ 2003, חדד חתם בהפועל צפרירים חולון וכעבור שנה חתם בהפועל עכו.

לקראת עונת 2005/2006, חדד חתם בהכח רמת גן, עימה רשם עליה לליגת העל, אחרי 21 שנות היעדרות. כעבור שנה, רשם את אותו הישג עם בני סכנין וגם בעונה שלאחר מכן עם הכח רמת גן, איתה גם המשיך לשחק בליגת העל.

לקראת עונת 2009/2010, חדד חתם בהפועל רמת גן.

בקיץ 2010, חדד חתם במכבי הרצליה, בה שיחק שלוש עונות עד לפרישתו.

לזכותו של חדד 3 הופעות בנבחרת הצעירה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  רענן ברנובסקי‏, בני חדד חתם בהפועל רמת גן, באתר וואלה!‏, 21 ביוני 2009
**האנציקלופדיה היהודית הקצרה בלשון הרוסית** (רוסית: «Краткая еврейская энциклопедия») שיצאה לאור בירושלים בין השנים 1976–2005, היא המאגר הראשון מאז 1913 המביא מידע מקיף ומגוון על ענייני יהודים ויהדות בשפה הרוסית.

האנציקלופדיה יצאה לאור בהוצאת מאגנס של האוניברסיטה העברית; עורכים: י' אורן (נדל), נ' פרת; יועצים מדעיים ראשיים: פרופ' ח. ביינארט, פרופ' מ. זנד.

באנציקלופדיה רוכז מידע עדכני על תולדות עם ישראל, על מורשתו, על תרבותו ועל ארצו ומדינתו. תשומת-לב רבה נתייחדה לחידוש הישות המדינית העצמאית של האומה וכן לתולדות יהודי רוסיה בכל הדורות, ובפרט - לתחייה הלאומית שמתחוללת בקיבוץ יהודי זה למן השליש האחרון של המאה העשרים.

במשך 30 שנים יצאו לאור 11 כרכים ועוד שלוש חוברות מילואים, ובהם כ-5,300 ערכים מסודרים לפי אותיות האלף בית הקירילי. הכרך האחרון (ה-11) הוא מפתח עניינים (אינדקס) שערכיו מכילים לא רק את מקום אזכורו של השם או המושג באנציקלופדיה, אלא גם קשרים אסוציאטיביים בין המושגים. לכן יש לכרך זה ערך אינפורמטיבי בפני עצמו.

משנת 2005 מופיעה באינטרנט הגרסה המעודכנת והמורחבת של האנציקלופדיה. האתר פותח בתמיכה של קרן אבי חי וועידת התביעות.

קישורים חיצוניים
----------------

* 

* אתר האינטרנט הרשמי של אנציקלופדיה יהודית קצרה בלשון הרוסית (ברוסית)

הערות שוליים
------------

1. ↑  בין השנים 1906–1913 יצאה לאור בסנקט פטרבורג "ייברסקיה אנציקלופדיה" (רוסית: "אנציקלופדיה יהודית" בת 13 כרכים).
**טיהומיר "טים" אורשקוביץ'** (בקרואטית: **Tihomir "Tim" Orešković**;‏ נולד ב-1 בינואר 1966 בזאגרב) הוא יזם ופוליטיקאי קרואטי-קנדי, שכיהן כראש ממשלת קרואטיה במהלך שנת 2016.
אורשקוביץ' הוא הראשון בין ראשי ממשלות קרואטיה שאינו חבר באחת המפלגות והראשון שחי את רוב שנותיו בחו"ל (גדל והתחנך בקנדה). בהכשרתו הוא כימאי ובוגר פקולטה למנהל עסקים.

ביוגרפיה
--------

אורשקוביץ' נולד בזאגרב, בירת קרואטיה, בשנת 1966, בימי השלטון הקומוניסטי בארצו, כבנם של דאנה אורשקוביץ' וג'ורג'ה (ג'ורג'יצה) אורשקוביץ' לבית לאדיץ'. אחרי לידתו היגרה משפחתו למדינת אונטריו בקנדה והתיישבה בעיר המילטון. הוא למד בשנים 1985-1989 כימיה באוניברסיטת מקמאסטר ובשנת 1991 סיים בה תואר שני למנהל עסקים. בקנדה נודע כ"טים" אורשקוביץ'.
החל משנת 1992 עבד אורשקוביץ' במחלקת הכספים של חברת התרופות איליי לילי, אחר כך ב"נובופארם"-קנדה, הנמצאת בימינו בבעלות חברת טבע. אחרי שהחברה הישראלית רכשה את חברת התרופות הקרואטית "פליווה", היה אורשקוביץ' לסמנכ"ל הכספים של "פליווה" ,אחר כך למנהל שלה. החל משנת 2009 ניהל אורשקוביץ' את מחלקת הכספים של טבע - מזרח אירופה והחל משנת 2010 את אותה מחלקה ב"טבע" - מזרח אירופה, המזרח התיכון, הים התיכון ואפריקה וחי עם משפחתו באמסטרדם. בשנת 2014 התמנה לסמנכ"ל "טבע"-גנריקה.

### ראשות הממשלה

בעקבות תוצאות הבחירות בקרואטיה בשנת 2015 נוצר מבוי סתום כשהמפלגה הרפורמיסטית והמפלגה הסוציאל-דמוקרטית שהייתה בשלטון עד נובמבר 2015 לא הצליחו להרכיב ממשלה. אחרי 76 ימי מו"ם, ב-23 בדצמבר 2015 תמכו 78 מקרב 151 חברי הפרלמנט במועמדות הפשרה של טיהומיר אורשקוביץ' לראשות ממשלה המורכבת על ידי "הקואליציה הפטריוטית" שבראשות מפלגת "האיחוד הדקמורטי הקרואטי" HDZ ו"רשימת גשר העצמאים" (MOST). באותו יום מינתה נשיאת קרואטיה, קולינדה גרבר-קיטרוביץ' את אורשקוביץ' לראש ממשלה. ב-22 בינואר 2016 ממשלתו השיגה את אישור הפרלמנט.
קודם לכן הועלתה ההצעה שאורשקוביץ' יכהן כשר האוצר בממשלה בראשות טומיסלב קאראמרקו. בשלהי אוקטובר 2016 סיים את כהונתו.

### חיים אישיים

אורשקוביץ' נשוי לסניה לבית דוּימוביץ' ויש לו 4 ילדים.

קישורים חיצוניים
----------------

ויקישיתוף מדיה וקבצים בנושא **טיהומיר אורשקוביץ'** בוויקישיתוף
* טיהומיר אורשקוביץ', באתר חברת פליווה
* טיהומיר אורשקוביץ', בעיתון "מג'ימוריה נובינה", 25 בפברואר 2016 (הקישור אינו פעיל)
* טיהומיר אורשקוביץ', בפורטל מועצת התרבות הקרואטית, 18 בפברואר 2016
* טיהומיר אורשקוביץ', בעיתון "יוטארני ליסט"
* יורם גביזון, כך מונה בכיר בטבע לראש ממשלת קרואטיה, באתר TheMarker‏, 25 בדצמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLP: A33770761
* NSK: 000662095
* VIAF: 20146095191300370021
* WorldCat: viaf-20146095191300370021

 |
פירוש נוסף ערך זה עוסק ברופא. אם התכוונתם לראש מועצה אזורית, ראו בני חבוט (ראש מועצה אזורית).

**בני חבוט** (13 ביולי 1938 - נובמבר 2003) היה רופא מומחה בגריאטריה, ראש אגף מחלות ממושכות וזיקנה במשרד הבריאות ומנהלו הראשון של בית החולים שמואל הרופא במתכונתו כמרכז רפואי גריאטרי מרכזי מ-1980 ועד מותו, פרופסור לגריאטריה בבית הספר לרפואה ע"ש סאקלר, אוניברסיטת תל אביב.

ביוגרפיה
--------

חבוט נולד בעיר יאסי שברומניה. החל ללמוד רפואה באוניברסיטה כבר בגיל 15 (1953), אך לימודיו הופסקו ב-1958 בגין בקשת עלייה שהגישו הוריו. חבוט עבד כרופא כפרי בלתי מוסמך עד לעלייתו לישראל ב-1964. את לימודיו סיים במחזור השני של בית הספר לרפואה באוניברסיטת תל אביב. במסגרת שירותו הצבאי עסק בפיתוח הרפואה הציבורית ברצועת עזה.

ב-1976 יצא להשתלם ברפואה גריאטרית בבית החולים היהודי בלונג איילנד, ניו יורק, ועם שובו ניהל את המחלקה הפנימית-גריאטרית בבית החולים אסף הרופא. בשנת 1980 התמנה למנהלו הראשון של המרכז הראשון בישראל שיועד לטיפול ייעודי בחולים קשישים - בית החולים שמואל הרופא, שם פיתח את הגישה של "החולה כמכלול", המטפל בכלל ההיבטים של אשפוזו של מטופל קשיש, על מכלול הבעיות המורכבות המאפיינות תחלואה בגיל המבוגר. בשנים 1994-1979 כיהן כראש אגף מחלות ממושכות וזיקנה במשרד הבריאות ופיתח את התשתית למערך המודרני של הטיפול הרפואי בזקן, המשמש דגם לחיקוי בעולם. כן הפך את הגריאטריה לתחום התמחות ופיתח תוכנית לקליטת רופאים עולים מברית המועצות לשעבר תוך הסבתם למומחים בגריאטריה. משנת 1980 כיהן גם כפרופסור באוניברסיטת תל אביב, הוביל את ההוראה והמחקר הגריאטרי והיה יו"ר האיגוד לרפואה גריאטרית עד לשנת 1998.

בשנת 1995 פרסם את ספר הלימוד "פרקים נבחרים ברפואה גריאטרית", ספר הלימוד הראשון בעברית בנושא זה. 

על שמו נקרא רחוב פרופ' בני חבוט בראשון לציון.

קישורים חיצוניים
----------------

* אורי דרומי, הגריאטריה חייבת להיות תחום התמחות מיוחד, באתר הארץ, 5 בנובמבר 2003
* פרופיל
* אתר מרכז ידע לחקר ההזדקנות בישראל:
	+ פרסומים בעברית
	+ פרסומים באנגלית
* רשימת פרסומים וציטוטים

הערות שוליים
------------

1. ↑  פרופ' בני חבוט ניוז 1

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007287524605171
* ISNI: 0000 0000 5014 0766
* LCCN: nr94027425
* VIAF: 76199424
* WorldCat: lccn-nr94027425

 |
שנים מכרכי האנציקלופדיה
**אנציקלופדיה לחכמי גליציה** (נקראת גם **מאורי גליציה**) היא אנציקלופדיה ביוגרפית, גנאלוגית וביבליוגרפית של רבני יהדות גליציה והספרות תורנית שלהם.

מחבר האנציקלופדיה הוא חוקר יהדות גליציה ורבניה, מאיר וונדר, שהאנציקלופדיה היא מפעל חייו.

האנציקלופדיה
------------

באנציקלופדיה תמונות, צילומי מסמכים, מפות, תרשימים, איורים, לוחות ומפתחות. בראש כל כרך מופיעה רשימת שמות המשפחה שנסקרים בו, בתעתיק עברי - יידי ולטיני. בסוף כל כרך נוסף אינדקס לפי שמות הקהילות היהודיות בגליציה שהוזכרו בכרך, מלבד מפתח אישים ומפתח ספרים.

האנציקלופדיה ראתה אור בשישה כרכים שנדפסו בין השנים ה'תשל"ח, 1978 - תשס"ה, 2005, ומכסה את תולדות חכמי ורבני גליציה בטווח השנים שבין 1772 עד לשואת יהודי אירופה.

לפי דברי העורך, הנחו את עבודתו לעיתים שיקולים חינוכיים-חרדים, הוא לא פגע בדיוק הנתונים. אך למשל, השמיט את הערך על הרב מרקוס אהרנפרייז, לפי המלצתו של הרב ברוך שמעון שניאורסון.

קישורים חיצוניים
----------------

* כרכי האנציקלופדיה, באתר יהדות גליציה ובוקובינה (העיון בגרסה המלאה כרוך בהרשמה)
* מאיר וונדר, ****אנציקלופדיה לחכמי גליציה** - חלק א (א-ד)**, ירושלים: המכון להנצחת יהדות גליציה, תשל"ח, באתר אוצר החכמה
* מאיר וונדר, ****אנציקלופדיה לחכמי גליציה** - חלק ב (ה-ח)**, ירושלים: המכון להנצחת יהדות גליציה, תשמ"ב, באתר אוצר החכמה
* מאיר וונדר, ****אנציקלופדיה לחכמי גליציה** - חלק ג (ט-ע)**, ירושלים: המכון להנצחת יהדות גליציה, תשמ"ו, באתר אוצר החכמה
* מאיר וונדר, ****אנציקלופדיה לחכמי גליציה** - חלק ד (פ-ר)**, ירושלים: המכון להנצחת יהדות גליציה, תשנ"א, באתר אוצר החכמה
* מאיר וונדר, ****אנציקלופדיה לחכמי גליציה** - חלק ה (ש-ת)**, ירושלים: המכון להנצחת יהדות גליציה, תשנ"ז, באתר אוצר החכמה
* מאיר וונדר, ****אנציקלופדיה לחכמי גליציה** - חלק ו (תיקונים ומילואים)**, ירושלים: המכון להנצחת יהדות גליציה, תשס"ה, באתר אוצר החכמה

הערות שוליים
------------

1. ↑  ראו על כך: וונדר, **הרב ברוך שמעון שניאורסון זצ"ל**, בראש הכרך השישי של האנציקלופדיה.
**צ'ימאזי מבה** (נולד ב-10 בנובמבר 1992) הוא כדורגלן עבר ניגרי ששיחק בעמדת הבלם ולעיתים כקשר אחורי.

קריירה
------

מבה התחיל את הקריירה שלו במחלקת הנוער של ווארי וולבס ובגיל 18 עלה לקבוצה הבוגרת. בינואר 2013 חתם בהכח עמידר רמת גן מליגה הלאומית. ב-1 בפברואר 2013 ערך את הופעת הבכורה שלו בהפסד 2-0 נגד מכבי אום אל-פחם. ב-22 בפברואר 2013 קיבל כרטיס אדום בתיקו 2-2 נגד מכבי יבנה.

ב-12 ביוני 2013 חתם בואסלנד-בוורן הבלגית. לאחר שלא זכה לדקות משחק, בינואר 2014 חזר לישראל כאשר בהפועל בני לוד עד לסיום העונה. ב-25 באפריל 2014 הורחק בהפסד 2-0 להפועל פתח תקווה.

ב-22 בספטמבר 2014 חתם בהפועל פתח תקווה עד לינואר 2015 עם אופציה עד לסיום העונה. ב-28 בספטמבר 2014 ערך את הופעת הבכורה שלו בליגת העל בהפסד 3-1 למכבי חיפה. בינואר 2015 פתח תקווה מימשה את האופציה על השחקן והוא חתם עד לסיום העונה.

ביולי 2015 חתם בזירה מליגת העל האזרית. ביולי 2015 חתם בזירה מליגת העל האזרית. בשנת 2016 חתם בהפועל נצרת עילית, אך שוחרר לאחר מספר חודשים.

ביוני 2011 השתתף בגביע העולם בכדורגל עד גיל 20 עם ניגריה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  ארז נעמן, ‏זה החיזוק? צ'ימאזי וקונדה חתמו בהפועל פ"ת, באתר ONE‏, 21 בספטמבר 2014
2. ↑  ארז נעמן, ‏הפ' פ"ת רוצה את מרגוליס, אופציית צ'ימאזי מומשה, באתר ONE‏, 8 בינואר 2015

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"צ'ימאזי מבה"**.
**John** או **John The Ripper** (באנגלית: **John The Ripper**, תעתיק עברי: **ג'ון דה ריפר**) היא תוכנת קוד פתוח, המשמשת לאימות נתונים ופיצוח סיסמאות מוצפנות. התוכנה נכתבה בשפת C ופותחה על ידי חברת Solar Designer.

תחילה פותחה במקור עבור מערכות הפעלה דמויות יוניקס, בהמשך הורחבה וכיום תומכת ב-15 מערכות הפעלה שונות, כגון: Linux, Windows, OpenVMS, FreeBSD, OSX ועוד.

בעלת 3 גרסאות: גרסה הניתנת להורדה בחינם (Free Edition), גרסה בתשלום המותאמת למגוון רחב יותר של מערכות הפעלה (John the Ripper Pro) וגרסה מותאמת למכשירי אנדרואיד (Hash Suite Droid).

לתוכנה יכולת פיצוח סיסמאות מגובבות ומוצפנות בשיטות רבות כגון: DES, MD4, MD5, Blowfish, LM, BSDI, Kerberos. לאחר טעינת הנתונים התוכנה מזהה את שיטת ההצפנה ומפצחת אותה במספר דרכים:

* התקפת מילון - התוכנית מקבלת קובץ נתונים המכיל סיסמאות, היא בוחרת סיסמה מהרשימה ומצפינה אותה בפורמט זהה לקלט שהתקבל מהמשתמש. לאחר מכן את הפלט המוצפן שיצרה משווה עם המחרוזת המקורית. המערכת יודעת לשלוף רק את המידע הנדרש לה ולעשות ההשוואה המאימה השוואות בין תווים בודדים או מחרוזות שלמות).
* כוח ברוטלי - התוכנית מנסה את כל תבניות הטקסט האפשריות ומשווה אותם אל הקלט שהוזן. שיטה זו שימושית עבור פיצוח סיסמאות שאינן מופיעות במילון (לפעולה זו נדרש זמן ארוך).

בנוסף, לתוכנה יכולת לזיהוי איכות סיסמאות הבודק האם הסיסמה המוזנת מספיק טובה וקשה לפיצוח או שמא יש להחליפה.

שימוש
-----

השימוש הסטנדרטי בתוכנה, בסביבת יוניקס, יתבצע כדלקמן:

```
# john -w:password.lst pass.txt
Loaded 1 password hash (Traditional DES [24/32 4K])
example (user)
guesses: 1 time: 0:00:00:00 100% c/s: 752 trying: 12345 - Robert

```

ראו גם
------

* רחרחן
* בדיקת חדירות
* קאלי לינוקס
* Parrot Security
* Kismet
* Burp Suite

קישורים חיצוניים
----------------

* 

* אתר האינטרנט הרשמי של John the Ripper (באנגלית)
* האתר הרשמי של חברת Openwall (באנגלית)
* עמוד הפיתוח באתר גיטהאב - Github (באנגלית)
**צ'ילה טטאר** (בהונגרית: **Tatár Csilla**; נולדה ב-27 במאי 1983) היא מנחת טלוויזיה הונגרייה.

ביוגרפיה
--------

טטאר נולדה בבודפשט, הונגריה.

הופעתה הראשונה בטלוויזיה הייתה ב-1996, כשדיקלמה שיר בערוץ הטלוויזיה הציבורי "Duna".

ב-2002 החלה לעבוד בערוץ הטלוויזיה "TV2" כמגישה ועורכת.

ב-2009 סיימה ללמוד באוניברסיטת מטרופוליטן בבודפשט (Budapesti Metropolitan Egyetem) בחוגים לתקשורת ומנהל עסקים.

ב-2009 גם הופיעה בסרט הקולנוע "Szuperbojz".

ב-2014 עברה לעבוד ב-"MTVA", רשות השידור הציבורית של הונגרייה.

בין 2015–2017 הנחתה את "A Dal", תחרות המוזיקה בה הזוכה מייצג את הונגריה באירוויזיון, בשנים אלו גם הציגה את הניקוד של הונגריה באירוויזיון.

ב-2015 הנחתה את תחרות היופי "מיס עולם הונגריה", שהזוכה בה מייצגת את הונגריה בתחרות מיס עולם הבינלאומית.

קישורים חיצוניים
----------------

ויקישיתוף מדיה וקבצים בנושא **צ'ילה טטאר** בוויקישיתוף
* צ'ילה טטאר, ברשת החברתית פייסבוק
* צ'ילה טטאר, במסד הנתונים הקולנועיים IMDb (באנגלית)

* Tatár Csilla, PORT.hu (בהונגרית)

הערות שוליים
------------

1. ↑
**אֶוּלליה מברצלונה** (**Eulalia**) היא הקדושה של העיר ברצלונה.

קורות חיים
----------

אולליה חיה בעיר ברצלונה במהלך התקופה הרומית. בהיותה בת 13 הייתה נוצרייה אדוקה; מאחר שסירבה לעזוב את דתה כפי שנצטוו הנוצרים ברחבי האימפריה הרומית על ידי הקיסר דיוקלטיאנוס, הפשיטו אותה חיילים רומיים והעמידו אותה בכיכר העיר. על פי האמונה הנוצרית, על אף היום החם החל לפתע לרדת שלג וכיסה את מערומיה (בברצלונה יש אקלים ים-תיכוני וירידת שלג בברצלונה היא אירוע נדיר). נס זה הכעיס את החיילים הרומיים אשר הכניסו אותה לחבית שבדפנותיה היו נעוצות סכינים, וגלגלו את החבית במורד הרחוב הקרוי כיום על שם האירוע 'Baixada de Santa Eulalia'. בהמשך צלבו אותה החיילים ולבסוף כרתו את ראשה. על פי האמונה, יונה עפה מצווארה לאחר שראשה נכרת.

ישנה מחלוקת אם אולליה מברצלונה ואולליה ממרידה הן למעשה אותה דמות.
אולליה נקברה בכנסיית סנטה מרינה דה לז ארנס (מריה הקדושה של החולות - כיום כנסיית סנטה מריה דל מאר). ארונה הוחבא בשנת 713 על מנת להגן עליו בעת הכיבוש המורי של העיר, והושב לכנסייה בשנת 878. בשנת 1339 הועברה גופת יולליה לארון בהט שהונח בקתדרלת אולליה הקדושה שברובע העתיק של ברצלונה.

אולליה מוזכרת במספר רב של רחובות ופסלים ברחבי ברצלונה.

חגה של אולליה נחוג בברצלונה מדי שנה ב-12 בפברואר.

קישורים חיצוניים
----------------

ויקישיתוף מדיה וקבצים בנושא **אולליה מברצלונה** בוויקישיתוף
* הערך על אולליה באנציקלופדיה הקתולית
* אולליה מברצלונה, באתר "Find a Grave" (באנגלית)

הערות שוליים
------------

1. ↑  Haliczer, Stephen (2002). Between exaltation and infamy: Female mystics in the Golden Age of Spain. Oxford: Oxford University Press, 236. מסת"ב 0195148630.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX919745
* GND: 1192540735
* SUDOC: 174976119
* VIAF: 4158156565752923500008
* WorldCat: viaf-256145857062822921675

 |
**צ'ילזאורוס** (שם מדעי: ***Chilesaurus***; מילולית: "לטאה צ'יליאנית") הוא סוג של דינוזאור תרופוד מקבוצת הטטנורים שהתקיים בסוף היורה שלפני 145 מיליון שנה מזמננו באמריקה הדרומית.

גילוי
-----

הדינוזאור התגלה ב-2004 באייסן, דרום צ'ילה בידי דייגו סוארס (Diego Suárez), ילד בן שבע לצד הוריו הגאולוגים, שהפנו את המאובנים לקהילה המדעית. ממצאים נוספים התגלו ב"תצורות טוקוי" (Toqui Formation), לצד מאובנים של דיפלודוקיים. רוב הממצאים נמצאו מפורקים אך שלמים יחסית עם גולגולת מלאה ומספר עצמות נוספות כשלצידם נמצאו שלדים חסרים.

הסוג תואר ב-2015 בידי החוקר פרננדו נובאס (אנ') ונקרא עקב הימצאו בצ'ילה. הסוג מכיל מין בודד - *Chilesaurus diegosuarezi*, הקרוי לכבוד דייגו סוארס.

מאפיינים
--------

הצ'ילזאורוס היה דינוזאור קטן דו-רגלי באורך של 3.2 מטרים ובגובה של כלב. ישנה מחלוקת בין החוקרים על המינים הקרובים לו, האם הם היו תרופודים מקבוצת הטטנורים הטורפים או שמא השתייך לקבוצה (שכיום מבוטלת לפי רוב החוקרים) אורניתוסקלידה, ממנה התפצלו ראשוני בעלי אגן דמוי עוף מהתרופודים.

דינוזאור זה היה צמחוני בהתאם לבסיס שיניו שהותאם לאכילת צמחייה מאשר לבשר, נוסף על עצם החיק שלו שפנתה אחורה אולי כדי לפנות מקום למעיים גדולות יותר שיכולות לעכל ביעילות צמחייה. הוא היה בעל רגליים חזקות שעזרו לו לרוץ מטורפים והיה גם בעל טפרים קצרים וכפופים על רגליו הקדמיות שעזרו להגן על בעליהם.

קישורים חיצוניים
----------------

ויקישיתוף מדיה וקבצים בנושא **צ'ילזאורוס** בוויקישיתוף